b'\n_START_ARTICLE_\nValmistusarkisto\n_START_PARAGRAPH_\nValmistusarkisto (engl. device history record, DHR) sis\xc3\xa4lt\xc3\xa4\xc3\xa4 tuotteen valmistusta, varastointia ja jakelua koskevien tietojen tallenteet, joita s\xc3\xa4ilytet\xc3\xa4\xc3\xa4n ainakin tuotteen elinkaaren ajan. Tuotteeseen merkityn tunnisteen avulla tuote voidaan yksil\xc3\xb6id\xc3\xa4 ja j\xc3\xa4ljitt\xc3\xa4\xc3\xa4 sen vaiheet arkiston tietojen perusteella. Tunnisteena voi olla sarjanumero tai muu tunnistusnumero kuten valmistuser\xc3\xa4n numero. Valmistuser\xc3\xa4ll\xc3\xa4 tarkoitetaan samanlaisten tuotteiden joukkoa ennen tuotelajin vaihtoa._NEWLINE_Valmistusarkistoon tallennetaan tunnisteen lis\xc3\xa4ksi tiedot esimerkiksi p\xc3\xa4iv\xc3\xa4m\xc3\xa4\xc3\xa4rist\xc3\xa4, tuotanto- ja ymp\xc3\xa4rist\xc3\xb6olosuhteista, laadunvarmistuksesta ja tuote-er\xc3\xa4n suuruudesta. Tuotetta koskevia tietoja joudutaan j\xc3\xa4ljitt\xc3\xa4m\xc3\xa4\xc3\xa4n useimmiten silloin, kun omavalvonta, viranomaisen valvonta tai k\xc3\xa4ytt\xc3\xa4j\xc3\xa4 havaitsee ettei raaka-aine tai tuote t\xc3\xa4yt\xc3\xa4 turvallisuus- tai laatuvaatimuksia._NEWLINE_DHR on erityisesti Yhdysvaltain elintarvike- ja l\xc3\xa4\xc3\xa4keviraston (Food and Drug Administration, FDA) k\xc3\xa4ytt\xc3\xa4m\xc3\xa4 nimitys.'